नेपालका प्रथम जननिर्वाचित प्रधानमन्त्री जननायक विश्वेश्वरप्रसाद कोइरालाको नेतृत्वमा वि.सं २०१६ मा सरकार बनेपछि नेपालको व्यवस्थित विकासका लागि थुप्रै आधुनिक र क्रान्तिकारी कामहरू प्रारम्भ भए । डेढ वर्षको छोटो समयमा बीपी कोइरालाले राष्ट्र हितका निमित्त गर्नुभएको योगदान अतुलनीय छ । नेपाललाई अन्तर्राष्ट्रिय रूपमा पहिचान गराउन उहाँले गर्नुभएका कामहरू स्वर्ण अक्षरले लेखिनुपर्नेछ, लेखिनेछ । भारतका तत्कालीन प्रधानमन्त्री जवाहरलाल नेहरूलाई उनको गल्ती महसुस गर्न लगाउने र चिनका अध्यक्ष माओत्सेतुङ एवम् प्रधानमन्त्री चाउएनलाइसँग सगरमाथा नेपालको हो भनी निश्चित गर्ने महान् राष्ट्रवादी नेपाली सपूत बीपीका बारेमा अझै धेरै पक्षहरू उजागर हुन बाँकी छ, आवश्यक छ । २०३६ सालको जनमत सङ्ग्रहपछि पञ्चायतलाई मरिसकेको घोडालाई चाबुक हिर्काउन चाहन्न भन्ने उहाँको अभिव्यक्ति २०४६ सालमा नै सार्थक भएको इतिहास हामीसामु छ ।
